Veearts-moord: Verdagte verbreek paroolvoorwaardes; nog aanklagteRensia de Wet Foto: Facebook De Wet, ŉ veearts in Witrivier in Mpumalanga, se halfnaakte liggaam is op 9 Desember in ŉ plas bloed in haar huis op die Nottinghill Equestrian Estate gevind. Frans Mokoena is op 13 Desember in hegtenis geneem in verband met die voorval en het twee dae later die eerste keer in die hof verskyn. Ao. Gugu Phiri, woordvoerder van die polisie in Witrivier, het aan Maroela Media gesê Mokoena is in 2006 tot 10 jaar tronkstraf gevonnis nadat hy skuldig bevind is aan verkragting en diefstal. Hy is in 2013 op parool vrygelaat. Volgens Phiri het Mokoena sy paroolvoorwaardes verbreek deur glo weer ŉ misdaad te pleeg en dien hy sedert Donderdag die oorblywende deel van sy vonnis, naamlik drie jaar tronkstraf, uit. Kapt. Dawie Pretorius, woordvoerder van die polisie in Nelspruit, het intussen aan Maroela Media gesê Mokoena staan ook tereg op aanklagte van verkragting en huisbraak in ŉ afsonderlike saak. Volgens Pretorius het Mokoena glo in Oktober verlede jaar by ŉ huis ingebreek. Mokoena word ook daarvan beskuldig dat hy in die paar dae na hy De Wet glo vermoor het en in hegtenis geneem is, nog ŉ vrou verkrag het. Klik hier vir alle vorige berigte oor die saak.